2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรม

แม้ว่าอุตสาหกรรมอัญมณีและเครื่องประดับของประเทศไทยจะเป็นอุตสาหกรรมฯที่มีความได้เปรียบเชิงการแข่งขันในระดับสากล
อย่างไรก็ตามอุตสาหกรรมฯ
ยังคงได้รับผลกระทบจากวิกฤตเศรษฐกิจโลกที่เกิดขึ้นอย่างหลีกเลี่ยงมิได้
โดยเฉพาะอย่างยิ่งการหดตัวทางเศรษฐกิจลงอย่างรุนแรงของประเทศสหรัฐอเมริกา
และประเทศแถบยุโรป นอกจากนี้ยังคงมีปัจจัยเสี่ยงอื่นๆอีกที่นัยสำคัญต่ออุตสาหกรรมฯ อันได้แก่
ราคาทองคำที่ปรับตัวขึ้นอย่างต่อเนื่องและราคาเนื้อเงินที่ผันผวนอย่างรุนแรง
ซึ่งส่งผลโดยตรงต่อกำลังซื้อของลูกค้า
อัตราแลกเปลี่ยนที่มีแนวโน้มแข็งค่าขึ้นอย่างต่อเนื่องซึ่งส่งผลต่อความสามารถในการแข่งขันระดับราคาเปรียบเทียบกับประเทศเพื่อนบ้านที่อยู่ในอุตสาหกรรมเดียวกัน
รวมทั้งอำนาจในการต่อรองที่เพิ่มขึ้นของลูกค้า
เนื่องจากมีการแข่งขันที่รุนแรงขึ้นจากประเทศคู่แข่งอย่างจีนและอินเดีย

บมจ. แพรนด้า จิวเวลรี่ ตระหนักถึงความเสี่ยงทั้งภายในและภายนอกขององค์กรเป็นอย่างดี
บริษัทฯจึงได้มอบหมายหน้าที่การบริหารความเสี่ยงให้แก่คณะกรรมการการเงินเป็นผู้ดูแลและควบคุมความเสี่ยงขององค์กร
โดยรายละเอียดของปัจจัยเสี่ยงหลักและการบริหารจัดการความเสี่ยงสามารถจำแนกได้ดังนี้

ปัจจัยความเสี่ยงที่มีผลกระทบต่อการดำเนินงานของบริษัท

1. ความเสี่ยงทางด้านกลยุทธ์ (Strategic Risk)

เนื่องด้วยการวางแผนทางธุรกิจที่จะเติบโตอย่างมั่นคงและต่อเนื่องเพื่อครอบคลุมตลาดที่สำคัญของโลกจึงส่งผลบริษัทฯมุ่งขยายฐานการผลิต
จัดจำหน่าย และค้าปลีกของตนเอง โดยในปี 2552 ที่ผ่านมา บริษัทฯมีโรงงานถึง 8 แห่ง ใน 5
ประเทศ ได้แก่ ประเทศไทย เวียดนาม จีน อินโดนีเซีย เยอรมันนี
และฐานการจัดจำหน่ายและค้าปลีก 9 แห่ง ใน 9 ประเทศ ได้แก่ ประเทศไทย สหรัฐอเมริกา
อังกฤษ ฝรั่งเศส เยอรมันนี อินเดีย อินโดนีเซีย เวียดนาม และจีน
อีกทั้งบริษัทฯยังคงมุ่งมั่นที่จะเป็น “บริษัทแบรนด์เครื่องประดับอัญมณีระดับโลก” โดยตั้งเป้าหมายในปี
2555 ว่าจะมีสัดส่วนการขายแบรนด์ตนเองเพิ่มขึ้นเป็น 50% ของยอดขาย

แต่จากวิกฤตเศรษฐกิจโลกที่เกิดขึ้นอาจส่งผลให้บริษัทฯไม่สามารถบรรลุได้ตามเป้าหมายทางธุรกิจได้
อย่างไรก็ดี บริษัทฯได้จัดประชุมสัมมนาผู้บริหารระดับสูงของกลุ่มบริษัทแพรนด้าที่เรียกว่า World
Sales Meeting ขึ้นมาทุกปีเพื่อทบทวนทิศทาง
และกลยุทธ์ในการดำเนินธุรกิจของกลุ่มบริษัทแพรนด้าให้สอดคล้องกับสถานการณ์ทางเศรษฐกิจโลกและตลาดในแต่ละประเทศ
อีกทั้งได้มีการจัดประชุมคณะกรรมการการเงินเพื่อรายงานผลการดำเนินงานของกลุ่มบริษัทแพรนด้าอย่างน้อยทุกไตรมาส
ทั้งนี้เพื่อทราบ และปรับปรุงแผนธุรกิจ
รวมทั้งติดตามผลการดำเนินงานของกลุ่มบริษัทฯให้เป็นไปตามเป้าหมายที่กำหนดไว้

2. ความเสี่ยงทางด้านการดำเนินงาน (Operation Risk)

ความเสี่ยงจากขาดแคลนทรัพยากรบุคคล

ท่ามกลางการเติบโตอย่างรวดเร็วของอุตสาหกรรมเครื่องประดับอัญมณีส่งผลให้เกิดภาวะขาดแคลนบุคลากรที่มีศักยภาพทางด้านการออกแบบ
การผลิต และการสร้างนวัตกรรมใหม่
อีกทั้งการพัฒนาบุคลากรใหม่ต้องใช้เวลายาวนานพอสมควรกว่าจะผลิตสินค้าที่มีคุณภาพเหมาะสมกับราคาที่แข่งขันได้ในตลาด

นอกจากนี้
ผู้บริหารที่มีความเชี่ยวชาญและประสบการณ์ในอุตสาหกรรมเครื่องประดับอัญมณีในระดับสากลมีอยู่เป็นจำนวนน้อยมากเทียบกับการส่งออกอัญมณีและเครื่องประดับที่เป็นอุตสาหกรรมการส่งออกหลักของประเทศไทย

อย่างไรก็ตาม บริษัทฯ ดำเนินนโยบายป้องกันความเสี่ยงด้านทรัพยากรบุคคลดังต่อไปนี้

-   บริษัทฯมีฝ่ายทรัพยากรบุคคลที่ดำเนินการอย่างมีประสิทธิภาพ
    นับตั้งแต่กระบวนการสรรหาเพื่อคัดเลือกบุคคลที่เหมาะสมกับตำแหน่งงาน
    มีการพัฒนาความรู้อย่างต่อเนื่องด้วยการทำงานในภาคปฏิบัติ (On the Job Training)
    และภาคทฤษฎีผ่านศูนย์พัฒนาบุคคล
    รวมทั้งการประเมินผลงานของพนักงานและผู้บริหารด้วยตัวชี้วัด (Key Performance
    Indicators)

-   บริษัทฯรักษาบุคลากรที่มีความสำคัญกับองค์กรด้วยระบบผลตอบแทนที่เหมาะสมทั้งรายได้และสวัสดิการทั้งที่พักอาศัย
    อาหาร สถานพยาบาล สถานออกกำลังกาย ห้องสมุด
    และศูนย์พัฒนาการเลี้ยงเด็กสำหรับพนักงาน (Nursery)
    อีกทั้งให้ผลตอบแทนในรูปแบบของใบสำคัญแสดงสิทธิ (Warrant) ผ่านโครงการ ESOP
    รายละเอียดตามหมายเหตุประกอบงบการเงิน

-   บริษัทฯพัฒนาบุคคลใหม่เข้าสู่อุตสาหกรรมเครื่องประดับอัญมณีด้วยการจัดสรรงบประมาณและทรัพยากรของบริษัทฯ
    เพื่อสนับสนุนการพัฒนาแรงงานฝีมือร่วมกับกาญจนภิเษกวิทยาลัยช่างทองหลวง
    สาขาเครื่องประดับอัญมณี โดยดำเนินการต่อเนื่องมาเป็นปีที่ 10

-   บริษัทฯและพนักงานได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ
    พ.ศ. 2530 บริหารกองทุนโดยธนาคารทหารไทย จำกัด (มหาชน)
    เพื่อให้ความมั่นคงทางการเงินแก่พนักงานในกรณีลาออกหรือปลดเกษียณอายุ
    และเป็นสร้างความสัมพันธ์ที่ดีในองค์กร รวมทั้งเพิ่มแรงจูงใจในการทำงานให้กับพนักงาน

-   บริษัทฯได้จัดตั้งสหกรณ์ออมทรัพย์เพื่อให้การช่วยเหลือด้านการเงินกับพนักงานในเครือ
    แพรนด้าฯ และได้ร่วมสร้างวัฒนธรรมที่ดีกับพนักงานในองค์กร อันได้แก่ โครงการลดขยะ
    โครงการลดหนี้ โครงการลดค่าใช้จ่ายในการเดินทางของพนักงาน
    โครงการเสริมสร้างสุขภาพ โครงการรณรงค์สร้างสรรค์นวัตกรรม และโครงการพัฒนาความรู้

3. ความเสี่ยงทางด้านการเงิน (Financial Risk)

รายได้ของบริษัทฯส่วนใหญ่เป็นเงินตราต่างประเทศ คือ เงินเหรียญสหรัฐ รองลงมาเป็นเงินยูโร
ซึ่งการผันผวนของอัตราแลกเปลี่ยนอาจส่งผลกระทบต่อรายได้ และผลการดำเนินงานของบริษัท
อีกทั้งความเสี่ยงจากการเก็บหนี้ให้ได้ตามกำหนดระยะเวลาในสภาพวิกฤติเศรษฐกิจอย่างในปัจจุบัน
นอกจากนี้ยังมีความเสี่ยงจากการเปลี่ยนแปลงของอัตราดอกเบี้ยตามภาวะตลาด
และการยกเลิกวงเงินจากธนาคารพาณิชย์

ราคาวัตถุดิบอันได้แก่ทองคำและเนื้อเงินเป็นต้นทุนหลักในต้นทุนสินค้าคิดเป็นประมาณร้อยละ 60 –
80 โดยราคาวัตถุดิบจะแปรผันตามราคาตลาดโลก สำหรับปี 2552 ที่ผ่านมา ราคาวัตถุดิบ
อันได้แก่ราคาทองคำซึ่งเป็นส่วนสำคัญในการผลิตเครื่องประดับอัญมณีมีการปรับตัวเพิ่มขึ้นจากเฉลี่ย
872 เหรียญต่อออนซ์ ขึ้นเป็น 972 เหรียญต่อออนซ์ คิดเป็นการปรับตัวเพิ่มขึ้นถึง 11%
ในขณะที่ราคาเนื้อเงินก็มีความผันผวนอย่างรุนแรงตั้งแต่ 10 เหรียญต่อออนซ์ จนถึง 19
เหรียญต่อออนซ์
ด้วยความราคาที่ปรับขึ้นและความผันผวนอย่างรุนแรงดังกล่าวส่งผลให้เกิดการชะลอคำสั่งซื้อ
และการบริโภคสินค้าเครื่องประดับอัญมณี

อย่างไรก็ตาม บริษัทฯได้ดำเนินนโยบายป้องกันความเสี่ยงด้านการเงินดังต่อไปนี้

-   บริษัทฯ ได้ทำการป้องกันความเสี่ยงโดยการใช้สัญญาซื้อขายเงินล่วงหน้า (Forward
    Contract) รวมทั้งการใช้วิธีทำธุรกรรมในสกุลเงินเดียวกัน (Natural Hedge)

-   บริษัทฯ ได้ตรวจสอบเครดิตของลูกค้าเดิม
    และลูกค้ารายใหม่โดยมีการพิจารณาจากผลประกอบการ ฐานะทางการเงินอย่างละเอียด
    อีกทั้งบริษัทฯ มีกระบวนการติดตามหนี้อย่างใกล้ชิด
    และการทบทวนวงเงินที่ให้กับลูกค้าอย่างสม่ำเสมอ
    สำหรับลูกค้าบางรายอาจมีการขอมัดจำค่าสินค้าก่อนรับคำสั่งซื้อ

-   บริษัทฯ ได้กระจายการใช้วงเงินกู้ประเภทหมุนเวียนกับหลายธนาคาร
    เพื่อป้องกันการยกเลิกวงเงินกู้ และมีการรักษาสัดส่วนหนี้สินต่อทุน (D/E)
    ของบริษัทฯให้ไม่เกิน 1 เท่า
    เพื่อลดภาระการจ่ายดอกเบี้ยและความผันผวนที่อาจจะเกิดขึ้นได้ในอนาคต

-   ในด้านราคาวัตถุดิบ บริษัทฯ ใช้วิธีส่งต่อราคาวัตถุดิบให้กับลูกค้า ดังนั้นบริษัทฯ
    จึงไม่มีกำไรหรือขาดทุนจากราคาวัตถุดิบปรับตัวเพิ่มขึ้นหรือลดลง